Een dood, talle in botsings beseer | Netwerk24
Een dood, talle in botsings beseer
Die botsing naby Weskus Mall op 1 Oktober. Foto's: Globalforce EMSFoto:
Reddingswerkers het die afgelope week bontgestaan weens verskeie botsings wat op paaie in Vredenburg en Saldanha gebeur het.
Beserings van die slagoffers wat by die verskillende voorvalle betrokke was, wissel van gering na ernstig.
Een slagoffer is dood.
Volgens die Globalforce-noodreddingsdiens het 'n motorbestuurder Woensdag 30 September in die vroeë oggendure in Saldanha gesterf nadat hy beheer verloor en die voertuig in Saldanhaweg omgeval het. Die bestuurder is op die toneel dood verklaar.
Donderdag 1 Oktober was drie voertuie in 'n botsing in Saldanhaweg naby Weskus Mall betrokke. Vier mense is per ambulans met beserings na die hospitaal geneem.
'n Voertuig het Sondag 4 Oktober die pad by die R45 Hopefield-kruising op die R27 (Weskuspad) verlaat en op sy dak beland. Twee mense is vir beserings behandel.
'n Voertuig het Maandagaand teen 'n muur in Saldanha gebots. Die bestuurder is beseer.
Globalforce bedank alle ander nooddienste wat ook by die onderskeie voorvalle betrokke was – in besonder die Weskus Metro-nooddiens.